title: Решение (ЕС) 2016/2387 на Общия съд от 14 септември 2016 година относно правилата за сигурност, приложими към сведенията или доказателствата, представени на основание член 105, параграф 1 или 2 от Процедурния правилник

text:
               24.12.2016

               BG

               Официален вестник на Европейския съюз

               L 355/18

         РЕШЕНИЕ (ЕС) 2016/2387 НА ОБЩИЯ СЪД
   от 14 септември 2016 година
   относно правилата за сигурност, приложими към сведенията или доказателствата, представени на основание член 105, параграф 1 или 2 от Процедурния правилник
   ОБЩИЯТ СЪД,
   като взе предвид Процедурния правилник, и по-специално член 105, параграф 11 от него,
   като има предвид, че:

               (1)

               В съответствие с член 105, параграфи 1 и 2 от Процедурния правилник главна страна в производството може по своя инициатива или в изпълнение на постановено от Общия съд действие по събиране на доказателства да представи сведения или доказателства, които се отнасят до сигурността на Европейския съюз или на една или няколко от неговите държави членки или до техните международни отношения. Процесуалният режим, приложим към такива сведения или доказателства, се съдържа в параграфи 3—10 от тази разпоредба.

               (2)

               С оглед на чувствителния и поверителен характер на съответните сведения или доказателства прилагането на режима, предвиден в член 105 от Процедурния правилник, налага въвеждането на подходящи мерки за сигурност с цел да се гарантира високо равнище на защита на тези сведения или доказателства.

               (3)

               За тази цел мерките за сигурност трябва да се прилагат към всички сведения или доказателства, представени на основание член 105, параграф 1 или 2 от Процедурния правилник, които са класифицирана информация на Европейския съюз или за които представилата ги главна страна е посочила, че предоставянето им на другата главна страна би засегнало сигурността на Съюза или на неговите държави членки, или международните им отношения, включително когато тези сведения или доказателства не са класифицирана информация на Европейския съюз.

               (4)

               За да се осигури високо равнище на защита на тези сведения или на тези доказателства, основните принципи и минималните стандарти за защитата на посочените сведения или доказателства изхождат от тези, които се прилагат към защитата на класифицираната информация SECRET UE/EU SECRET съгласно правилата на институциите на Съюза в областта на защитата на класифицирана информация на Европейския съюз (КИЕС), и по-специално правилата, приети от Съвета на Европейския съюз, Европейския парламент и Европейската комисия.

               (5)

               В Съда на Европейския съюз за сведенията или доказателствата, представени на основание член 105, параграф 1 или 2 от Процедурния правилник, се използва специфичен гриф, наречен „FIDUCIA“, който определя приложимия към тях режим на сигурност в хода на цялото производство пред Общия съд и при обжалване — пред Съда. Поставянето и премахването на грифа „FIDUCIA“ не оказват влияние на класифицирането на информацията, предоставена на Общия съд.

               (6)

               Достъпът до информацията „FIDUCIA“ се осигурява при спазване на принципа „необходимост да се знае“,

         РЕШИ:
   Член 1
   Определения
   За целите на настоящото решение:

               a)

               „орган по сигурността“ е органът, определен от Съда на Европейския съюз, за да отговаря за неговата сигурност, който може да делегира изцяло или отчасти изпълнението на задачите, предвидени в настоящото решение;

               б)

               „бюро „FIDUCIA“ е бюрото в Съда на Европейския съюз, осигуряващо управлението на информацията „FIDUCIA“;

               в)

               „притежател“ е надлежно оправомощено лице, което поради установена „необходимост да се знае“ притежава информация „FIDUCIA“ и вследствие на това трябва да осигури защитата ѝ;

               г)

               „документ“ е всяка информация, независимо от нейната форма или физически характеристики;

               д)

               „информация“ е всяка писмена или устна информация, независимо от нейния материален носител или автор;

               е)

               „класифицирана информация на Европейския съюз“ (КИЕС) е всяка информация или материал, определен(а) като такава съгласно класификацията за сигурност на Европейския съюз в съответствие с приложимите в институциите на Съюза правила в тази област и спадащ(а) към някое от следните нива на класификация:

                           —

                           TRÈS SECRET UE/EU TOP SECRET,

                           —

                           SECRET UE/EU SECRET,

                           —

                           CONFIDENTIEL UE/EU CONFIDENTIAL,

                           —

                           RESTREINT UE/EU RESTRICTED;

               ж)

               „информация „FIDUCIA“ е всяка информация, която носи гриф „FIDUCIA“;

               з)

               „работа“ с информация „FIDUCIA“ са всички действия, които могат да бъдат извършвани по отношение на информацията „FIDUCIA“ в хода на цялото производство пред Общия съд и най-късно до изтичането на срока по член 56, първа алинея от Статута на Съда на Европейския съюз. Такива действия са регистрирането на тази информация, справките с нея, нейното създаване, копиране, съхраняване, връщане и унищожаване.

         Член 2
   Предмет и приложно поле
   1.   С настоящото решение се установяват основните принципи и минимални стандарти за сигурност с оглед на защитата на информацията „FIDUCIA“ в рамките на производството пред Общия съд и най-късно до изтичането на срока по член 56, първа алинея от Статута на Съда на Европейския съюз.
   2.   Тези основни принципи и минимални стандарти се прилагат към всяка информация „FIDUCIA“ и към всяко използване, писмено или устно, както и към евентуалните копия на тази информация, направени в съответствие с установените в настоящото решение правила за сигурност.
   Член 3
   Условия за подаване и връщане
   За целите на прилагането на мерките за сигурност, предвидени в настоящото решение:

               —

               главната страна уведомява секретариата на Общия съд за датата на подаване на сведенията или доказателствата на основание член 105, параграф 1 или 2 от Процедурния правилник,

               —

               главната страна, придружавана от представител на секретариата, е длъжна да подаде сведенията или доказателствата на основание член 105, параграф 1 или 2 от Процедурния правилник в бюрото „FIDUCIA“ в приемните часове на секретариата,

               —

               главната страна, която е представила сведенията или доказателствата на основание член 105, параграф 1 или 2 от Процедурния правилник, е длъжна да ги получи от бюрото „FIDUCIA“ в присъствието на представител на секретариата, когато възразява срещу предоставянето им по член 105, параграф 4 от посочения правилник, непосредствено след оттеглянето им в съответствие с член 105, параграф 7 от същия правилник или непосредствено след изтичането на срока по член 56, първа алинея от Статута на Съда на Европейския съюз, освен ако не е подадена жалба в този срок,

               —

               ако в срока по член 56, първа алинея от Статута на Съда на Европейския съюз е подадена жалба срещу съдебния акт, постановен от Общия съд, сведенията или доказателствата, представени по съответното дело на основание член 105, параграф 1 или 2 от Процедурния правилник, се предоставят на Съда. За тази цел секретарят на Общия съд, непосредствено след уведомяването му за жалбата, изпраща писмо до секретаря на Съда, с което му съобщава, че съответните сведения или доказателства се предоставят на Съда. Едновременно с това секретарят на Общия съд уведомява органа по сигурността, че съответните сведения или доказателства трябва да се предоставят на Съда без физическо преместване на посочените сведения или доказателства. Тази информация се регистрира от бюрото „FIDUCIA“. Главната страна, която е представила тази сведения или тези доказателства, е длъжна да ги получи от бюрото „FIDUCIA“ в присъствието на представител на секретариата на Съда непосредствено след връчването на съдебния акт, с който се слага край на производството по обжалване пред Съда, освен ако делото бъде върнато на Общия съд за ново разглеждане,

               —

               при връщане на делото на Общия съд Съдът предоставя съответните сведения или доказателства на Общия съд непосредствено след връчването на съдебния акт, с който се слага край на производството по обжалване пред Съда. За тази цел секретарят на Съда изпраща писмо до секретаря на Общия съд, с което му съобщава, че съответните сведения или доказателства се предоставят на Общия съд. Едновременно с това секретарят на Съда уведомява органа по сигурността, че съответните сведения или доказателства трябва да се предоставят на Общия съд без физическо преместване на посочените сведения или доказателства. Тази информация се регистрира от бюрото „FIDUCIA“. Главната страна, която е представила тези сведения или тези доказателства, е длъжна да ги получи от бюрото „FIDUCIA“ в присъствието на представител на секретариата на Общия съд непосредствено след изтичането на срока по член 56, първа алинея от Статута на Съда на Европейския съюз, освен ако в този срок бъде подадена жалба.

         Член 4
   Гриф „FIDUCIA“
   1.   Бюрото „FIDUCIA“ обозначава с гриф „FIDUCIA“ всички сведения или доказателства, представени в съответствие с член 105, параграф 1 или 2 от Процедурния правилник.
   2.   Бюрото „FIDUCIA“ обозначава с гриф „FIDUCIA“ и всяка информация, която възпроизвежда изцяло или отчасти съдържанието на сведенията или доказателствата, представени в съответствие с член 105, параграф 1 или 2 от Процедурния правилник, а също и всяко копие на тези сведения или доказателства.
   3.   Бюрото „FIDUCIA“ обозначава с гриф „FIDUCIA“ и документите и регистрите, които се създават от бюрото „FIDUCIA“ при прилагане на настоящото решение и неразрешеното разкриване на които би засегнало сигурността на Съюза или на една или няколко от неговите държави членки или техните международни отношения.
   4.   Грифът „FIDUCIA“ се поставя така, че да бъде видим, върху всички страници и материални носители на информация „FIDUCIA“.
   5.   Поставянето на грифа „FIDUCIA“ и премахването на този гриф при условията, предвидени в приложение III, не оказват влияние на класифицирането на информацията, предоставена на Общия съд.
   Член 5
   Защита на информацията „FIDUCIA“
   1.   Информацията „FIDUCIA“ се ползва от защита, равностойна на осигурената за КИЕС SECRET UE/EU SECRET според приложимите в институциите на Съюза правила в областта на защитата на КИЕС.
   2.   Притежателят на каквато и да е информация „FIDUCIA“ отговаря за защитата ѝ в съответствие с настоящото решение.
   Член 6
   Управление на риска за сигурността
   1.   Рискът по отношение на информацията „FIDUCIA“ се управлява при спазване на процедура по анализ на риска, която има за цел да се установят познатите рискове за сигурността, да се набележат мерки за сигурност с оглед на свеждането на такива рискове до приемливо ниво съгласно установените в настоящото решение основни принципи и минимални стандарти и да се прилагат тези мерки. Ефективността на посочените мерки подлежи постоянно на оценяване от органа по сигурността.
   2.   Мерките за сигурност за защита на информацията „FIDUCIA“ в хода на цялото производство пред Общия съд и най-късно до изтичането на срока по член 56, първа алинея от Статута на Съда на Европейския съюз се съобразяват по-конкретно с формата и обема на съответната информация или съответните материали, с местонахождението и разпределението на помещенията, в които се намира бюрото „FIDUCIA“, както и с оценката на местно равнище на заплахата от злонамерени и/или престъпни действия, включително шпионаж, саботаж и тероризъм.
   3.   Вътрешният план на Съда на Европейския съюз за действие при извънредни обстоятелства отчита необходимостта от защита на информацията „FIDUCIA“ при извънредни обстоятелства, за да се предотвратят неразрешеният достъп и неразрешеното разкриване, както и засягането на целостта или на наличността.
   4.   Във вътрешния план на Съда на Европейския съюз за действие при извънредни обстоятелства се предвиждат превантивни мерки и мерки за възстановяване на оперативните условия, с цел да се намали въздействието на сериозни грешки или инциденти при работата с информацията „FIDUCIA“ и нейното съхраняване.
   Член 7
   Мерки за сигурност относно лицата
   1.   Достъп до информацията „FIDUCIA“ може да се предостави само на лицата, които:

               —

               е необходимо да знаят,

               —

               са получили разрешение за достъп до информация „FIDUCIA“, освен в случая по параграф 2 от настоящия член, и

               —

               са уведомени за задълженията си.

         2.   Счита се, че съдиите от Общия съд имат разрешение за достъп до информацията „FIDUCIA“ въз основа на изпълняваните от тях функции.
   3.   В приложение I е уточнена процедурата, съгласно която се определя дали на длъжностно лице или на друг служител на Съда на Европейския съюз може да се предостави разрешение за достъп до информация „FIDUCIA“, като се имат предвид неговата лоялност, почтеност и надеждност.
   4.   Преди да получат достъп до информация „FIDUCIA“ и периодично след това съответните лица се уведомяват за произтичащите от настоящото решение задължения във връзка със защитата на информацията „FIDUCIA“ и декларират писмено, че са запознати с тези задължения.
   Член 8
   Физическа сигурност
   1.   „Физическа сигурност“ е прилагането на физически и технически защитни мерки за предотвратяване на неразрешен достъп до информацията „FIDUCIA“.
   2.   Мерките за физическа сигурност са предназначени да предотвратят всяко тайно или насилствено проникване в помещенията на бюрото „FIDUCIA“, да възпират, препятстват и разкриват неразрешени действия, както и да позволяват да се установи кои са лицата, на които е предоставено разрешение за достъп до информацията „FIDUCIA“ при спазване на принципа „необходимост да се знае“. Тези мерки се определят съгласно процедура за управление на риска.
   3.   Мерките за физическа сигурност се въвеждат в помещенията на бюрото „FIDUCIA“, в които се работи с информацията „FIDUCIA“ и в които тя се съхранява. Тези мерки са предназначени да осигурят защита, равностойна на осигурената за КИЕС SECRET UE/EU SECRET според приложимите в институциите на Съюза правила в областта на защитата на КИЕС. Информацията „FIDUCIA“ не може да се съхранява, нито може да се извършва справка с нея, извън помещенията на бюрото „FIDUCIA“, създадени за тези цели в зона, която от своя страна също е защитена.
   4.   За защита на информацията „FIDUCIA“ се използват само оборудване или устройства, които са съобразени с приложимите в институциите на Съюза правила в областта на защитата на КИЕС.
   5.   Разпоредбите за прилагане на настоящия член се съдържат в приложение II.
   Член 9
   Управление на информацията „FIDUCIA“
   1.   „Управление на информацията „FIDUCIA“ е прилагането на административни мерки с цел защита на информацията „FIDUCIA“ в хода на цялото производство пред Общия съд и най-късно до изтичането на срока по член 56, първа алинея от Статута на Съда на Европейския съюз, и упражняване на контрол върху нея, за да се спомогне за предотвратяването и разкриването на умишлено или случайно компрометиране или загубване на такава информация.
   2.   Мерките за управление на информацията „FIDUCIA“ се отнасят по-конкретно до регистрирането на информацията „FIDUCIA“, до справките с нея, както и до нейното създаване, копиране, съхраняване, връщане и унищожаване.
   3.   При получаването ѝ и преди каквато и да било работа с нея, информацията „FIDUCIA“ се регистрира от бюрото „FIDUCIA“.
   4.   Помещенията на бюрото „FIDUCIA“ подлежат на редовни проверки от органа по сигурността.
   5.   Разпоредбите за прилагане на настоящия член се съдържат в приложение III.
   Член 10
   Защита на информацията „FIDUCIA“, с която се работи по електронен път
   1.   Информационните и комуникационните системи (компютри и периферни устройства), използвани за работа с информацията „FIDUCIA“, се намират в помещенията на бюрото „FIDUCIA“. Те са изолирани от информационните мрежи.
   2.   За защитата на информационното оборудване, използвано за работа с информацията „FIDUCIA“, срещу компрометирането ѝ от неумишлени електромагнитни излъчвания се въвеждат мерки за сигурност (мерки за сигурност, равностойни на прилаганите за КИЕС SECRET UE/EU SECRET в съответствие с приложимите в институциите на Съюза правила в областта на защитата на КИЕС).
   3.   Информационните и комуникационните системи подлежат на акредитиране от органа по сигурността, който потвърждава, че те отговарят на приложимите в институциите на Съюза правила в областта на защитата на КИЕС.
   4.   Разпоредбите за прилагане на настоящия член се съдържат в приложение IV.
   Член 11
   Сигурност в случай на външна намеса
   1.   „Сигурност в случай на външна намеса“ е прилагането на мерки с цел да се гарантира защитата на информацията „FIDUCIA“ от изпълнители, чиято намеса е необходима за поддръжката на изолираните от информационната мрежа информационни и комуникационни системи, или при намеса, налагаща неотложното преместване на информацията „FIDUCIA“ за поставянето ѝ на сигурно място.
   2.   Органът по сигурността може да повери изпълнението на задачи, които по силата на съответния договор предполагат или налагат достъп до информацията „FIDUCIA“, на изпълнители, регистрирани в държава членка.
   3.   Органът по сигурността следи при възлагането на договорите да се спазват минималните стандарти за сигурност, установени в настоящото решение и посочени в договора.
   4.   Членовете на персонала на изпълнител получават достъп до информацията „FIDUCIA“ само след като им е предоставено разрешение за тази цел от органа по сигурността въз основа на удостоверение за сигурност на персонала, издадено от националния орган по сигурността или от друг компетентен орган по сигурността в съответствие с националните законови или подзаконови актове.
   5.   Разпоредбите за прилагане на настоящия член се съдържат в приложение V.
   Член 12
   Забрана за цифрово разпространение, предоставяне или обмен на информация „FIDUCIA“
   1.   Информацията „FIDUCIA“ не се разпространява в никакъв случай под цифрова форма.
   2.   Общият съд не изпраща информация „FIDUCIA“ нито на институциите, органите, службите и агенциите на Съюза, нито на държавите членки, на другите страни по спора или на трети лица.
   Член 13
   Нарушения на сигурността и компрометиране на информацията „FIDUCIA“
   1.   Нарушението на сигурността е действие или бездействие на физическо лице, което противоречи на правилата за сигурност, установени в настоящото решение.
   2.   Компрометиране е налице, когато вследствие на нарушение на сигурността информацията „FIDUCIA“ бъде изцяло или отчасти разкрита пред лица, които нямат разрешение или не са такива, за които се счита, че имат разрешение.
   3.   Органът по сигурността се уведомява незабавно за всяко нарушение на сигурността или подозрение за такова нарушение.
   4.   Когато е установено или когато има достатъчно основания да се предполага, че информация „FIDUCIA“ е компрометирана или загубена, органът по сигурността взема в тясно сътрудничество с председателя и секретаря на Общия съд всички подходящи мерки в съответствие с приложимите разпоредби, за да:

               a)

               уведоми за това главната страна, която е представила съответните сведения или доказателства;

               б)

               поиска от компетентния орган започването на административно разследване;

               в)

               оцени евентуалните вреди за сигурността на Съюза или на една или няколко от неговите държави членки или на техните международни отношения;

               г)

               предотврати повторно нарушение и

               д)

               уведоми компетентните органи за взетите мерки.

         5.   Всяко лице, отговорно за нарушение на правилата за сигурност, установени в настоящото решение, подлежи на дисциплинарно наказание в съответствие с приложимите разпоредби. Всяко лице, отговорно за компрометиране или загубване на информация „FIDUCIA“, подлежи на дисциплинарно наказание и/или може да бъде съдено в съответствие с приложимите разпоредби.
   Член 14
   Организация на сигурността в Общия съд
   1.   Бюрото „FIDUCIA“ осъществява защитата на информацията „FIDUCIA“, като прилага настоящото решение.
   2.   Органът по сигурността отговаря за правилното прилагане на настоящото решение. За тази цел органът по сигурността:

               a)

               изпълнява и периодично преразглежда политиката на Съда на Европейския съюз в областта на сигурността;

               б)

               контролира прилагането на настоящото решение от бюрото „FIDUCIA“;

               в)

               когато е необходимо, прави искане за провеждане на разследване при условията, предвидени в член 13, при всяко компрометиране, загубване или подозрение за загубване на информация „FIDUCIA“.

               г)

               извършва периодични проверки на мерките за сигурност, предназначени да осигурят защитата на информацията „FIDUCIA“ в помещенията на бюрото „FIDUCIA“.

         Член 15
   Практически разпоредби по прилагане
   Практическите разпоредби по прилагане на настоящото решение се приемат от органа по сигурността, съгласувано със секретаря на Общия съд.
   Член 16
   Влизане в сила
   Настоящото решение влиза в сила в деня след публикуването му в Официален вестник на Европейския съюз.

      Съставено в Люксембург на 14 септември 2016 година.

            Секретар

         E. COULON

            Председател

         M. JAEGER

      ПРИЛОЖЕНИЕ I

         МЕРКИ ЗА СИГУРНОСТ ОТНОСНО ЛИЦАТА

                  1.

                  В настоящото приложение се съдържат разпоредбите за прилагане на член 7 от решението.

                  2.

                  Секретарят на Общият съд определя, доколкото е негова задача и в рамките на строго необходимото, за кои длъжности се изисква достъп до информация „FIDUCIA“ и следователно се налага на длъжностните лица и другите служители, заемащи въпросните длъжности в Общия съд, да се предостави разрешение за достъп до информация„FIDUCIA“.

                  3.

                  С оглед на предоставянето на разрешение за достъп до информация „FIDUCIA“, бюрото „FIDUCIA“ изпраща въпросника за проучване на надеждността на персонала, попълнен от съответното длъжностно лице или друг служител, до посочения в приложимите в институциите на Съюза правила в областта на защитата на КИЕС национален орган по сигурността на държавата членка, на която е гражданин заинтересованото лице, или който и да е друг компетентен национален орган (наричан по-нататък „компетентният национален ОС“) и прави искане за провеждане на проучване за надеждност за ниво на класификация SECRET UE/EU SECRET.

                  4.

                  След приключване на проучването за надеждност, което се извършва при спазване на действащите законови и подзаконови актове на съответната държава членка, компетентният национален ОС уведомява бюрото „FIDUCIA“ за резултата от въпросното проучване.

                  5.

                  Когато при проучването за надеждност компетентният национален ОС се убеди, че липсват неблагоприятни данни, които да поставят под въпрос лоялността, почтеността и надеждността на заинтересованото лице, компетентният орган по назначаването може да предостави на това лице разрешение за достъп до информация „FIDUCIA“.

                  6.

                  Когато при проучването за надеждност компетентният национален ОС не стигне до убеждението по параграф 5, органът по назначаването уведомява за това заинтересованото лице. В този случай по указание на органа по назначаването бюрото „FIDUCIA“ може да поиска от компетентния национален ОС всякакви допълнителни пояснения, които този орган може да предостави в съответствие с националните законови и подзаконови актове. Ако се потвърдят резултатите от проучването за надеждност, не се предоставя разрешение за достъп до информация „FIDUCIA“.

                  7.

                  Разрешението за достъп до информация „FIDUCIA“ е валидно за срок от пет години. То се оттегля, когато съответното лице напусне длъжността, за която се налага достъп до информация „FIDUCIA“, или когато органът по назначаването счете, че са налице причини, обосноваващи оттеглянето на разрешението.

                  8.

                  Разрешението за достъп до информация „FIDUCIA“ може да се поднови при спазване на процедурата по параграфи 3—5.

                  9.

                  Бюрото „FIDUCIA“ води регистър на разрешенията за достъп до информация „FIDUCIA“.

                  10.

                  Когато бюрото „FIDUCIA“ получи информация, че лице, което притежава разрешение за достъп до информация „FIDUCIA“, представлява риск за сигурността, бюрото „FIDUCIA“ уведомява за това компетентния национален ОС, а органът по назначаването може временно да преустанови достъпа до информация „FIDUCIA“ или да оттегли разрешението за достъп до тази информация.

                  11.

                  При неотложни случаи органът по назначаването може, след консултация с компетентния национален ОС и в зависимост от резултата от предварителната проверка за липса на неблагоприятна информация, да разреши временно на съответните длъжностни лица и други служители достъп до информация „FIDUCIA“. Това временно разрешение е валидно до приключването на процедурата по параграфи 3—5, но за не повече от шест месеца, считано от датата на подаването на искането за проучване за надеждност пред компетентния национален ОС.

                  12.

                  Преди да получат достъп до информация „FIDUCIA“, лицата, които имат разрешение за тази цел, преминават обучение, чиято цел е да ги подготви за изпълнение на задълженията им при работата с информация „FIDUCIA“. Разрешението за достъп до информация „FIDUCIA“ влиза в сила едва след това обучение и след като съответното лице декларира писмено, че е запознато със задълженията си.

      ПРИЛОЖЕНИЕ II

         ФИЗИЧЕСКА СИГУРНОСТ

      I.   ВЪВЕДЕНИЕ

                  1.

                  В настоящото приложение се съдържат разпоредбите за прилагане на член 8 от решението. В него се предвиждат минималните изисквания за физическа защита на помещенията на бюрото „FIDUCIA“, в които се работи с информацията „FIDUCIA“ и в които тя се съхранява.

                  2.

                  Мерките за физическа сигурност са предназначени да предотвратяват неразрешен достъп до информацията „FIDUCIA“, като:

                              a)

                              гарантират, че работата с информацията „FIDUCIA“ и нейното съхраняване се извършват по подходящ начин;

                              б)

                              позволяват да се установи кои са лицата, на които е предоставено разрешение за достъп до информацията „FIDUCIA“ при спазване на принципа „необходимост да се знае“;

                              в)

                              възпират, препятстват и разкриват неразрешени действия и

                              г)

                              предотвратяват или забавят тайно или насилствено проникване в помещенията на бюрото „FIDUCIA“.

                  3.

                  Мерките за физическа сигурност се избират въз основа на извършена от компетентните органи оценка на заплахата за информацията „FIDUCIA“. Тези мерки са съобразени с местонахождението и разпределението на помещенията, в които се намира бюрото „FIDUCIA“. Органът по сигурността определя степента на сигурност, която трябва да се достигне за всяка от следните физически мерки:

                              a)

                              бариера по периметъра, охраняваща границите на зоната, която трябва да бъде защитена;

                              б)

                              система против проникване, свързана с командния пункт по сигурността на Съда на Европейския съюз;

                              в)

                              система за контрол на достъпа от служител по сигурността, посредством електронни или електромеханични средства;

                              г)

                              квалифицирани служители по сигурността, върху които се упражнява надзор и на които е предоставено разрешение за достъп до информация „FIDUCIA“;

                              д)

                              вътрешна система за видеонаблюдение, с която работят служителите по сигурността и която е свързана със системата против проникване и със системата за контрол на достъпа;

                              е)

                              защитно осветление, осигуряващо ефективно наблюдение, пряко или посредством система за видеонаблюдение;

                              ж)

                              всяка друга подходяща физическа мярка, предназначена да възпира или открива неразрешен достъп, или да предотвратява справки с информация „FIDUCIA“, нейното загубване или повреждането ѝ.

            II.   ПОМЕЩЕНИЯ ЗА СЪХРАНЯВАНЕ НА ИНФОРМАЦИЯ „FIDUCIA“ И ЗА СПРАВКИ С НЕЯ

         Създаване на физически защитени помещения за съхраняване и справки

                  4.

                  Създават се защитени помещения за съхраняването на информация „FIDUCIA“ и за извършването на справки с нея. Информацията „FIDUCIA“ може да се съхранява и справките с нея могат да се извършват само в помещенията на бюрото „FIDUCIA“, които във всяко отношение отговарят на приложимите в институциите на Съюза правила в областта на защитата на КИЕС.

                  5.

                  В тези помещения информацията „FIDUCIA“ се съхранява в сейфове, които също във всяко отношение отговарят на приложимите в институциите на Съюза правила в областта на защитата на КИЕС.

                  6.

                  В помещенията на бюрото „FIDUCIA“ не може да се внася никаква система за комуникация (телефон или друго електронно устройство).

                  7.

                  Помещението за събрания на бюрото „FIDUCIA“ е защитено срещу подслушване. То подлежи периодично на проверки за електронна сигурност.

         Достъп до помещенията за съхраняване и справки

                  8.

                  Достъпът до помещенията на бюрото „FIDUCIA“ се контролира посредством изолиращо помещение за идентификация под видеонаблюдение.

                  9.

                  Лицата, на които е предоставено разрешение за достъп до информация „FIDUCIA“, и лицата, за които се счита, че имат такова разрешение, могат да влизат в помещенията на бюрото „FIDUCIA“, за да правят справки с информация „FIDUCIA“ при условията, посочени в член 7, параграфи 1 и 2 от настоящото решение.

                  10.

                  Органът по сигурността може по изключение да издаде разрешение за достъп на лица, които не притежават такова, когато е наложително влизането им в помещенията на бюрото „FIDUCIA“, при условие че достъпът до тези помещения не предполага достъп до информацията „FIDUCIA“, която не се оставя на видно място, а се държи в сейфовете. Достъпът на тези лица е възможен само ако се придружават от служител в бюрото „FIDUCIA“, на когото е предоставено разрешение за достъп до информация „FIDUCIA“, и са под неговото постоянно наблюдение.

                  11.

                  Всеки достъп до помещенията на бюрото „FIDUCIA“ се отбелязва в регистър за достъпа. Този регистър се води на работна станция, намираща се в тези помещения. Използваната за тази цел информационна и комуникационна система е съобразена с изискванията за сигурност, предвидени в член 10 от решението, както и в приложение IV.

                  12.

                  Мерките за защита, приложими при писменото използване на информацията „FIDUCIA“, се прилагат в случай на устно използване на същата информация.

            III.   КОНТРОЛ НА КЛЮЧОВЕТЕ И ШИФРОВИТЕ КОМБИНАЦИИ, ИЗПОЛЗВАНИ ЗА ЗАЩИТАТА НА ИНФОРМАЦИЯТА „FIDUCIA“

                  13.

                  Органът по сигурността определя процедурите за управление на ключовете и шифровите комбинации за помещенията на бюрото „FIDUCIA“ и за сейфовете. Тези процедури осигуряват защита срещу неразрешен достъп.

                  14.

                  Шифровите комбинации се запаметяват от възможно най-малък брой лица въз основа на „необходимост да се знае“. Шифровите комбинации за сейфовете, в които се съхранява информацията „FIDUCIA“, се променят:

                              a)

                              при получаване на нов сейф;

                              б)

                              при всяка смяна на служител, на когото е известна комбинацията;

                              в)

                              в случай на компрометиране или подозрение за компрометиране на информацията;

                              г)

                              когато дадена ключалка е преминала през поддръжка или ремонт;

                              д)

                              най-малко на всеки дванадесет месеца.

                  15.

                  Техническото оборудване, предназначено за физическата защита на информацията „FIDUCIA“, отговаря на приложимите в институциите на Съюза правила в областта на защитата на КИЕС. Органът по сигурността отговаря за спазването на тези правила.

                  16.

                  Техническото оборудване се проверява периодично и подлежи на редовна поддръжка. Поддръжката е съобразена с резултатите от проверките, за да се гарантира постоянно оптимално функциониране на оборудването.

                  17.

                  При всяка проверка се прави преоценка на ефективността на отделните мерки за сигурност и на цялата система за сигурност.

      ПРИЛОЖЕНИЕ III

         УПРАВЛЕНИЕ НА ИНФОРМАЦИЯ „FIDUCIA“

      I.   ВЪВЕДЕНИЕ

                  1.

                  В настоящото приложение се съдържат разпоредбите за прилагане на член 9 от решението. В него се предвиждат административните мерки с цел защита на информацията „FIDUCIA“ в хода на цялото производство пред Общия съд и най-късно до изтичането на срока по член 56, първа алинея от Статута на Съда на Европейския съюз, и упражняване на контрол върху нея, за да се спомогне за предотвратяването и разкриването на компрометиране или на умишлено или случайно загубване на такава информация.

            II.   РЕГИСТЪР НА ИНФОРМАЦИЯТА „FIDUCIA“

                  2.

                  Създава се регистър на информацията „FIDUCIA“. Този регистър се води от бюрото „FIDUCIA“ на работна станция, намираща се в помещенията на бюрото „FIDUCIA“. Информационната и комуникационна система, използвана за воденето на този регистър, е съобразена с изискванията за сигурност, предвидени в член 10 от решението, както и в приложение IV.

            III.   РЕГИСТРАЦИЯ НА ИНФОРМАЦИЯТА „FIDUCIA“

                  3.

                  За целите на настоящото решение регистрация за целите на сигурността (наричана по-нататък „регистрация“) е прилагането на процедури за отразяване на жизнения цикъл на информацията „FIDUCIA“, включително нейното унищожаване.

                  4.

                  Регистрацията на информацията „FIDUCIA“ се осигурява от бюрото „FIDUCIA“.

                  5.

                  Бюрото „FIDUCIA“ автоматично обозначава с гриф „FIDUCIA“ сведенията или доказателствата, представени на основание член 105, параграф 1 или 2 от Процедурния правилник. Бюрото „FIDUCIA“ регистрира информацията „FIDUCIA“ в регистър за информацията „FIDUCIA“.

                  6.

                  Бюрото „FIDUCIA“ изготвя доклад, прилаган към регистъра на информацията „FIDUCIA“, като уточнява при какви условия е получена информацията. При по-нататъшната работа с нея се спазват правилата, предвидени в предходния параграф.

                  7.

                  Регистрацията по параграфи 5 и 6 на информацията „FIDUCIA“ в регистъра за информацията „FIDUCIA“ се извършва независимо от процесуалната регистрация, направена от лицата в секретариата, на които е предоставено разрешение за достъп до информацията „FIDUCIA“.

            IV.   УПРАВЛЕНИЕ НА ИНФОРМАЦИЯТА „FIDUCIA“

         Гриф

                  8.

                  При представяне съгласно член 105, параграф 1 или 2 от Процедурния правилник на КИЕС или каквато и да било друга информация, за която е посочено, че предоставянето ѝ би засегнало сигурността на Съюза или на една или няколко от неговите държави членки или техните международни отношения, бюрото „FIDUCIA“ обозначава тази информация с гриф „FIDUCIA“.

                  9.

                  Грифът „FIDUCIA“ се посочва ясно и точно върху всяка част на документа, независимо дали информацията е на хартиен носител, под формата на аудиозапис, в електронна или в друга форма.

         Създаване на информация „FIDUCIA“

                  10.

                  Само лице, на което е предоставено разрешение за достъп до информация „FIDUCIA“, или лице, за което се счита, че има такова разрешение, може да създава информация „FIDUCIA“ по член 4, параграфи 2 и 3 от настоящото решение.

                  11.

                  Всяка създадена информация „FIDUCIA“ се регистрира от бюрото „FIDUCIA“ в регистъра за информацията „FIDUCIA“.

                  12.

                  За всяка създадена информация „FIDUCIA“ се прилагат всички правила за работа с информация „FIDUCIA“, установени в настоящото решение и в приложенията към него.

         Премахване на грифа „FIDUCIA“

                  13.

                  Грифът „FIDUCIA“ отпада по отношение на информацията „FIDUCIA“ в два случая:

                              a)

                              когато главната страна, която е представила информацията „FIDUCIA“, даде разрешение за предоставянето ѝ на другата главна страна, грифът „FIDUCIA“ отпада по отношение на първоначално представената информация, както и на цялата създадена въз основа на нея информация;

                              б)

                              когато информацията „FIDUCIA“ бъде върната на главната страна, която я е представила.

                  14.

                  Премахването на грифа „FIDUCIA“ се извършва от бюрото „FIDUCIA“ и се регистрира от него в регистъра за информацията „FIDUCIA“.

                  15.

                  Премахването на грифа „FIDUCIA“ не означава, че КИЕС се декласифицира.

            V.   КОПИЯ НА ИНФОРМАЦИЯТА „FIDUCIA“

                  16.

                  Информацията „FIDUCIA“ не подлежи на копиране, освен ако това е наложително. В последния случай копията се правят от бюрото „FIDUCIA“, което ги номерира и регистрира.

                  17.

                  За копията се прилагат всички правила за сигурност, установени в настоящото решение и в приложенията към него.

            VI.   УНИЩОЖАВАНЕ НА ИНФОРМАЦИЯТА „FIDUCIA“

                  18.

                  Когато сведения или доказателства, представени в съответствие с член 105, параграф 1 или 2 от Процедурния правилник, бъдат върнати на главната страна, която ги е представила, се унищожава цялата информация, която възпроизвежда изцяло или отчасти съдържанието на тези сведения или доказателства, както и евентуално направените копия.

                  19.

                  Унищожаването на информацията „FIDUCIA“, предвидено в параграф 18, се извършва от бюрото „FIDUCIA“, като се използват методи, отговарящи на приложимите в институциите на Съюза правила в областта на защитата на КИЕС, за да се предотврати нейното цялостно или частично възстановяване.

                  20.

                  Унищожаването на информацията „FIDUCIA“, предвидено в параграф 18, се извършва в присъствието на свидетел, на когото е предоставено разрешение за достъп до информация „FIDUCIA“.

                  21.

                  Бюрото „FIDUCIA“ изготвя протокол за унищожаването.

                  22.

                  Протоколът за унищожаването се прилага към регистъра за информацията „FIDUCIA“. На главната страна, която е представила съответния документ, се изпраща копие.

      ПРИЛОЖЕНИЕ IV

         ЗАЩИТА НА ИНФОРМАЦИЯТА „FIDUCIA“, С КОЯТО СЕ РАБОТИ ПО ЕЛЕСТРОНЕН ПЪТ

                  1.

                  В настоящото приложение се съдържат разпоредбите за прилагане на член 10.

                  2.

                  С информацията „FIDUCIA“ може да се работи само на електронни апарати (работни станции, принтери, фотокопирни машини), които не са свързани с информационната мрежа и се намират в помещенията на бюрото „FIDUCIA“.

                  3.

                  Всички електронни апарати, използвани за работа с информацията „FIDUCIA“, са съобразени с приложимите в институциите на Съюза правила в областта на защитата на КИЕС. Сигурността на тези апарати се гарантира през целия им жизнен цикъл.

                  4.

                  Всички възможни връзки с интернет и с други технологични средства (LAN, WLAN, Bluetooth и т.н.) са постоянно деактивирани.

                  5.

                  Работните станции са снабдени с подходяща антивирусна защита. Обновяванията на антивирусната защита се извършват посредством CD-ROM или USB устройство, използвани изключително за тази цел.

                  6.

                  Паметите на принтерите и фотокопирните машини се изтриват преди всяко действие по поддръжка.

                  7.

                  За обработване на исканията за проучване по приложение I се използват само криптографски продукти, които са одобрени в съответствие с приложимите в институциите на Съюза правила в областта на защитата на КИЕС.

      ПРИЛОЖЕНИЕ V

         СИГУРНОСТ В СЛУЧАЙ НА ВЪНШНА НАМЕСА

                  1.

                  В настоящото приложение се съдържат разпоредбите за прилагане на член 11.

                  2.

                  Достъпът на изпълнители до информацията „FIDUCIA“ е възможен само в рамките на поддръжката на изолираните от информационната мрежа информационни и комуникационни системи, или при намеса, налагаща неотложното преместване на информацията „FIDUCIA“ за поставянето ѝ на сигурно място.

                  3.

                  Органът по сигурността изготвя насоки за външната намеса, отнасящи се по-специално до удостоверението за сигурност на персонала на изпълнителите, както и до съдържанието на посочените в настоящото приложение договори.

                  4.

                  Документите, свързани с процедурите за възлагане на обществени поръчки, и договорът за поддръжка на изолираните от информационната мрежа информационни и комуникационни системи се обозначават с гриф „FIDUCIA“, когато съдържат информация, чието неразрешено разкриване би засегнало сигурността на Съюза или на една или няколко от неговите държави членки или техните международни отношения. Приложението относно сигурността към този договор съдържа разпоредби, задължаващи изпълнителя да спазва минималните стандарти, установени в настоящото решение. Неспазването на тези минимални стандарти може да представлява достатъчно основание за прекратяване на договора.

                  5.

                  В договора, предвиждащ намеса, налагаща неотложното преместване на информацията „FIDUCIA“ за поставянето ѝ на сигурно място, се посочва броят на служителите по сигурността, които трябва да разполагат с удостоверение за сигурност на персонала. Той не съдържа никакво уточнение относно процедурите, които трябва да се прилагат. Този договор не се обозначава с гриф „FIDUCIA“.

                  6.

                  Изпълнителят не може да възлага за подизпълнение дейности, определени в условията на обществената поръчка и в договора, които предполагат или налагат достъп до информация „FIDUCIA“.


title: 2008/261/ЕО: Решение на Съвета от 28 февруари 2008 година за подписването от името на Европейската общност и за временното прилагане на някои разпоредби от Протокола между Европейския съюз, Европейската общност, Конфедерация Швейцария и Княжество Лихтенщайн за присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към въвеждането, прилагането и развитието на достиженията на правото от Шенген

text:
               26.3.2008

               BG

               Официален вестник на Европейския съюз

               L 83/3

      РЕШЕНИЕ НА СЪВЕТА

   от 28 февруари 2008 година
   за подписването от името на Европейската общност и за временното прилагане на някои разпоредби от Протокола между Европейския съюз, Европейската общност, Конфедерация Швейцария и Княжество Лихтенщайн за присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към въвеждането, прилагането и развитието на достиженията на правото от Шенген
   (2008/261/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 62, член 63, параграф 3, букви а) и б), и членове 66 и 95, във връзка с член 300, параграф 2, първа алинея, второ изречение от него,
   като взе предвид предложението на Комисията,
   като има предвид, че:

               (1)

               На 27 февруари 2006 г. Съветът упълномощи Комисията да води преговори с Княжество Лихтенщайн и Конфедерация Швейцария относно Протокол за присъединяването на Лихтенщайн към Споразумението от 26 октомври 2004 г. между Европейския съюз, Европейската общност и Конфедерация Швейцария за асоциирането на Конфедерация Швейцария към изпълнението, прилагането и развитието на достиженията на правото от Шенген (наричани по-долу съответно „Протокол“ и „Споразумение“). Тези преговори бяха доведени до край, а Протоколът беше парафиран на 21 юни 2006 г.

               (2)

               При положение, че сключването ще бъде на по-късна дата, желателно е Протоколът да бъде подписан.

               (3)

               Протоколът предвижда временно прилагане на някои от неговите разпоредби. Тези разпоредби следва да се прилагат на временна основа, докато протоколът не влезе в сила.

               (4)

               Доколкото се засяга развитието на достиженията на правото от Шенген, които попадат в обхвата на Договора за създаване на Европейската общност, е уместно с подписването на протокола Решение 1999/437/ЕО (1) да се направи приложимо mutatis mutandis към отношенията с Лихтенщайн.

               (5)

               Настоящото решение не засяга позицията на Обединеното кралство съгласно Протокола за интегриране на достиженията на правото от Шенген в правната рамка на Европейския съюз, приложен към Договора за Европейския съюз и към Договора за създаване на Европейската общност, и Решение 2000/365/ЕО на Съвета от 29 май 2000 г. относно искането на Обединено кралство Великобритания и Северна Ирландия да вземе участие в някои от разпоредбите на достиженията на правото от Шенген (2).

               (6)

               Настоящото решение не засяга позицията на Ирландия съгласно Протокола за интегриране на достиженията на правото от Шенген в правната рамка на Европейския съюз, приложен към Договора за Европейския съюз и към Договора за създаване на Европейската общност, и Решение 2002/192/ЕО на Съвета от 28 февруари 2002 г. относно искането на Ирландия да вземе участие в някои от разпоредбите на достиженията на правото от Шенген (3).

               (7)

               Това решение не засяга позицията на Дания съгласно Протокола за позицията на Дания, приложен към Договора за Европейския съюз и Договора за създаване на Европейската общност,

         РЕШИ:
   Член 1
   При положение, че сключването ще бъде на по-късна дата, председателят на Съвета се упълномощава с настоящото решение да определи лицето/лицата, които са оправомощени да подпишат от името на Европейската общност Протокола между Европейския съюз, Европейската общност, Конфедерация Швейцария и Княжество Лихтенщайн за присъединяването на Княжество Лихтенщайн към Споразумението между Европейския съюз, Европейската общност и Конфедерация Швейцария относно асоциирането на Конфедерация Швейцария към изпълнението, прилагането и развитието на достиженията на правото от Шенген и свързаните с него документи.
   Текстовете на Протокола и свързаните с него документи са приложени към настоящото решение (4).
   Член 2
   Настоящото решение се прилага за сферите, уредени с разпоредбите, изложени в член 2, параграфи 1 и 2 на Протокола, и към тяхното развитие, доколкото тези разпоредби имат правно основание в рамките на Договора за създаване на Европейската общност или доколкото е определено, в съответствие с Решение 1999/436/ЕО (5), че имат такова основание.
   Член 3
   Разпоредбите в членове от 1 до 4 от Решение 1999/437/ЕО се прилагат по същия начин към асоциирането на Лихтенщайн към изпълнението, прилагането и развитието на достиженията на правото от Шенген, които попадат в обхвата на Договора за създаване на Европейската общност.
   Член 4
   В съответствие с член 9, параграф 2 от Протокола членове 1 и 4, и член 5, параграф 2, буква а), първо изречение от Протокола и правата и задълженията по член 3, точки 1—4, членове 4, 5 и 6 от Споразумението се прилагат временно от подписването на Протокола до влизането му в сила.

      Съставено в Брюксел на 28 февруари 2008 година.

            За Съвета

            Председател

         D. MATE

      (1)  Решение на Съвета от 17 май 1999 г. относно определени условия по прилагането на Споразумението между Съвета на Европейския съюз и Република Исландия и Кралство Норвегия за асоциирането на тези две държави към изпълнението, прилагането и развитието на достиженията на правото от Шенген (ОВ L 176, 10.7.1999 г., стр. 31).

      (2)  ОВ L 131, 1.6.2000 г., стp. 43.

      (3)  ОВ L 64, 7.3.2002 г., стр.20.

      (4)  Документ на Съвета 16462/06; достъпен на адрес http://register.consilium.europa.eu

      (5)  ОВ L 176, 10.7.1999 г., стр. 17.


title: 2011/285/ЕС: Решение на Съвета от 12 май 2011 година за сключването на Споразумението между Европейския съюз и правителството на Социалистическа република Виетнам относно някои аспекти на въздухоплавателните услуги

text:
               19.5.2011

               BG

               Официален вестник на Европейския съюз

               L 132/5

         РЕШЕНИЕ НА СЪВЕТА
   от 12 май 2011 година
   за сключването на Споразумението между Европейския съюз и правителството на Социалистическа република Виетнам относно някои аспекти на въздухоплавателните услуги
   (2011/285/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 100, параграф 2, във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               С решение от 5 юни 2003 г. Съветът упълномощи Комисията да започне преговори с трети държави относно замяната на някои разпоредби в действащите двустранни споразумения със споразумение на равнището на Съюза.

               (2)

               От името на Съюза Комисията договори Споразумение с правителството на Социалистическа република Виетнам относно някои аспекти на въздухоплавателните услуги в съответствие с механизмите и указанията в приложението към решението от 5 юни 2003 г.

               (3)

               Споразумението бе подписано от името на Съюза, при условие на възможното му сключване на по-късна дата.

               (4)

               Следователно споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и правителството на Социалистическа република Виетнам относно някои аспекти на въздухоплавателните услуги (1) се одобрява от името на Съюза.
   Член 2
   Председателят на Съвета е оправомощен да определи лицето (лицата), упълномощено(и) да извърши(ат) нотифицирането, предвидено в член 7, параграф 1 от споразумението.
   Член 3
   Настоящото решение влиза в сила в деня на приемането му.

      Съставено в Брюксел на 12 май 2011 година.

            За Съвета

            Председател

         PINTÉR S.

      (1)  OB L 288, 5.11.2010 г., стр. 2.


title: Решение (ОВППС) 2015/958 на Комитета по политика и сигурност от 17 юни 2015 година за назначаване на командващия силите на ЕС за военната операция на Европейския съюз в южната част на Централното Средиземноморие (EUNAVFOR MED) (EUNAVFOR MED/1/2015)

text:
               20.6.2015

               BG

               Официален вестник на Европейския съюз

               L 156/24

         РЕШЕНИЕ (ОВППС) 2015/958 НА КОМИТЕТА ПО ПОЛИТИКА И СИГУРНОСТ
   от 17 юни 2015 година
   за назначаване на командващия силите на ЕС за военната операция на Европейския съюз в южната част на Централното Средиземноморие (EUNAVFOR MED) (EUNAVFOR MED/1/2015)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38 от него,
   като взе предвид Решение (ОВППС) 2015/778 на Съвета от 18 май 2015 г. за военна операция на Европейския съюз в южната част на Централното Средиземноморие (EUNAVFOR MED) (1), и по-специално член 6 от него,
   като има предвид, че:

               (1)

               Съгласно член 6, параграф 1 от Решение (ОВППС) 2015/778 Съветът оправомощава Комитета по политика и сигурност да взема решения за назначаването на командващ силите на ЕС за EUNAVFOR MED.

               (2)

               Командващият операцията на ЕС препоръча контраадмирал Andrea GUEGLIO да бъде назначен за командващ силите на ЕС за EUNAVFOR MED.

               (3)

               Военният комитет на ЕС подкрепя посочената препоръка.

               (4)

               В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната,

         ПРИЕ НАСТОЯЩОТО РЕШЕНИЕ:
   Член 1
   Контраадмирал Andrea GUEGLIO се назначава за командващ силите на ЕС за военната операция на Европейския съюз в южната част на Централното Средиземноморие (EUNAVFOR MED).
   Член 2
   Настоящото решение влиза в сила в деня на приемането му.

      Съставено в Брюксел на 17 юни 2015 година.

            За Комитета по политика и сигурност

            Председател

         W. STEVENS

      (1)  ОВ L 122, 19.5.2015 г., стр. 31.


title: Решение (ЕС) 2015/354 на Съвета от 2 март 2015 година за приемане на процедурен правилник на Комитета за инвестиционния механизъм, създаден под егидата на Европейската инвестиционна банка

text:
               5.3.2015

               BG

               Официален вестник на Европейския съюз

               L 61/10

         РЕШЕНИЕ (ЕС) 2015/354 НА СЪВЕТА
   от 2 март 2015 година
   за приемане на процедурен правилник на Комитета за инвестиционния механизъм, създаден под егидата на Европейската инвестиционна банка
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз и Договора за функционирането на Европейския съюз,
   като взе предвид Договора за функционирането на Европейския съюз,
   като взе предвид Вътрешното споразумение между представителите на правителствата на държавите членки, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014—2020 г. в съответствие със Споразумението за партньорство АКТБ—ЕС и за разпределянето на финансовата помощ за отвъдморските страни и територии, за които се прилага част четвърта от Договора за функционирането на Европейския съюз (1) („Вътрешното споразумение“), и по-специално член 9, параграф 2 от него,
   като взе предвид предложението на Европейската инвестиционна банка,
   като има предвид, че:

               (1)

               Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (2) и изменено за първи път в Люксембург на 25 юни 2005 г. (3) и за втори път в Уагадугу на 22 юни 2010 г. (4) („Споразумението за партньорство АКТБ—ЕС“), предвижда определяне на финансови протоколи за всеки петгодишен период.

               (2)

               На 26 юни 2013 г. представителите на правителствата на държавите членки, заседаващи в рамките на съвета, приеха Вътрешно споразумение в съответствие със Споразумението за партньорство АКТБ—ЕС, в което се предвижда създаването под егидата на Европейската инвестиционна банка (ЕИБ) на комитет („Комитет за инвестиционния механизъм“), който се състои от представители на правителствата на държавите членки и от представител на Комисията.

               (3)

               На 17 ноември 2014 г. ЕИБ, след консултация с Комисията, представи на Съвета предложение за решение за приемане на процедурен правилник на Комитета за инвестиционния механизъм.

               (4)

               В процедурния правилник на Комитета за инвестиционния механизъм следва да се вземат предвид съответните разпоредби на Решение 2013/755/ЕС (5) на Съвета и на Регламент (ЕС) 2015/322 на Съвета (6),

         ПРИЕ СЛЕДНОТО РЕШЕНИЕ:
   Член 1
   Приема се процедурният правилник на Комитета за инвестиционния механизъм, създаден под егидата на Европейската инвестиционна банка, както е предвиден в приложението.
   Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 2 март 2015 година.

            За Съвета

            Председател

         D. REIZNIECE-OZOLA

      (1)  ОВ L 210, 6.8.2013 г., стр. 1.

      (2)  ОВ L 317, 15.12.2000 г., стр. 3.

      (3)  ОВ L 287, 28.10.2005 г., стр. 4.

      (4)  ОВ L 287, 4.11.2010 г., стр. 3.

      (5)  Решение 2013/755/ЕС на Съвета от 25 ноември 2013 г. за асоцииране на отвъдморските страни и територии към Европейския съюз („Решение за отвъдморско асоцииране“) (ОВ L 344, 19.12.2013 г., стр. 1).

      (6)  Регламент (ЕС) 2015/322 от 2 март 2015 г. относно изпълнението на 11-ия Европейски фонд за развитие (ОВ L 58, 3.3.2015 г., стр. 1)

      ПРИЛОЖЕНИЕ

         ПРОЦЕДУРЕН ПРАВИЛНИК НА КОМИТЕТА ЗА ИНВЕСТИЦИОННИЯ МЕХАНИЗЪМ, СЪЗДАДЕН ПОД ЕГИДАТА НА ЕВРОПЕЙСКАТА ИНВЕСТИЦИОННА БАНКА

      Член 1
      1.   Комитетът за инвестиционния механизъм („Комитетът“) се състои от представители на всяка от държавите членки и от представител на Комисията. Само посочените от държавите членки членове на Комитета или техни заместници имат право на глас.
      2.   Председателят и заместник-председателят на Комитета се избират измежду членовете на Комитета, определени от държавите членки за срок от две години. Изборът се провежда с тайно гласуване в началото на първото заседание на Комитета. Председателят се избира с квалифицирано мнозинство измежду кандидатите, съгласно предвиденото в член 3. Изборът на заместник-председател се провежда в съответствие със същата процедура.
      3.   Европейската инвестиционна банка („Банката“) осигурява секретариата на Комитета и спомагателните услуги.
      4.   Всяка държава членка предлага свой представител и един заместник, упълномощени да упражняват правото на глас. Заместникът може да присъства на заседанията на Комитета в качеството на наблюдател, но има право на глас единствено когато представителят на съответната държава членка отсъства. При извънредни обстоятелства, когато нито представителят, нито заместникът са в състояние да присъстват на заседание на Комитета, представителят може да упълномощи друг представител или да бъде заменен от трето лице, което да бъде определено за конкретния случай от държавата членка. Държавите членки уведомяват Банката и Генералния секретариат на Съвета за имената и адресите на своите представители и техните заместници посредством постоянните си представителства към Европейския съюз.
      5.   Комисията предлага един свой представител и един заместник, които да присъстват на заседанията на Комитета, и съобщава техните имена на Банката и на Генералния секретариат на Съвета. Назначените лица могат да бъдат подпомагани от други длъжностни лица и служители на Комисията.
      6.   Банката предлага две длъжностни лица, които да присъстват и да участват в работата на Комитета и съобщава техните имена на Комисията и на Генералния секретариат на Съвета. Назначените лица могат да бъдат подпомагани от други длъжностни лица на Банката.
      7.   Представител на Генералния секретариат на Съвета и представител на Европейската служба за външна дейност (ЕСВД) получават покана за присъствие на заседанията на Комитета в качеството на наблюдатели.
      Член 2
      Комитетът се свиква от председателя и заседава най-малко четири пъти годишно в централата на Банката в Люксембург. Председателят може да свиква допълнителни заседания по искане някой от членовете на комитета или на Банката.
      Секретариатът изпраща на членовете на Комитета и техните заместници, на Генералния секретариат на Съвета, на Комисията и на ЕСВД известия за заседанията, включително подробности за дневния ред, предложен за заседанието, както и съответните документи, съгласно предвиденото в член 5, параграф 1.
      Член 3
      Комитетът взема решения по всички въпроси с квалифицирано мнозинство от 721 гласа от 1 000, които отразяват гласове в подкрепа на предложението от най-малко 15 държави членки. Блокиращото малцинство се състои от 280 гласа. Гласовете на представителите на държавите членки имат следната относителна тежест:

                  Държава членка

                  Гласове

                  Белгия

                  33

                  България

                  2

                  Чешка република

                  8

                  Дания

                  20

                  Германия

                  206

                  Естония

                  1

                  Ирландия

                  9

                  Гърция

                  15

                  Испания

                  79

                  Франция

                  178

                  Хърватия

                  2

                  Италия

                  125

                  Кипър

                  1

                  Латвия

                  1

                  Литва

                  2

                  Люксембург

                  3

                  Унгария

                  6

                  Малта

                  1

                  Нидерландия

                  48

                  Австрия

                  24

                  Полша

                  20

                  Португалия

                  12

                  Румъния

                  7

                  Словения

                  2

                  Словакия

                  4

                  Финландия

                  15

                  Швеция

                  29

                  Обединено кралство

                  147

                  Общо

                  1 000

            Член 4
      1.   Съгласно условията, предвидени в член 3 от настоящия процедурен правилник и член 16 от Регламент (ЕС) 2015/322 на Съвета от 2 март 2015 г. (1) („Регламент относно изпълнението“) Комитетът:

                  а)

                  одобрява във връзка с инвестиционния механизъм:

                              i)

                              насоки за работа и предложенията за изменението им;

                              ii)

                              инвестиционните стратегии и бизнес планове, включително показателите за изпълнението, съгласно член 16, параграф 2, буква б) от Регламента относно изпълнението;

                              iii)

                              годишните доклади, включително и финансовите отчети;

                              iv)

                              други документи за общата политика, включително и доклади за оценка;

                  б)

                  представя становища относно:

                              i)

                              всички предложения за финансиране по линия на Инвестиционния механизъм;

                              ii)

                              всички предложения за финансиране със собствени средства на Банката по Споразумението за партньорство АКТБ—ЕС и Решението за асоцииране на отвъдморските територии, включително свързаните с проекти, по които Комисията е представила отрицателно становище;

                              iii)

                              усвояването на лихвоносна субсидия в случай че проектите предвиждат субсидия с лихвени начисления;

                              iv)

                              предложения, свързани с разработването на рамка на Банката за оценка на резултатите, дотолкова доколкото подобна рамка е приложима спрямо операции по Споразумението за партньорство АКТБ—ЕС;

                              v)

                              други предложения, основани на общите принципи съгласно насоките за работа.

            С оглед опростяването на процеса на одобрение на малки операции, Комитетът може да даде положително становище относно предложения на Банката за общо разпределение на средства (лихвени субсидии, техническа помощ) или общо разрешение (кредитиране, дялово участие), съгласно член 16, параграф 3 от Регламента относно изпълнението.
      Освен това, ръководните органи на Банката могат понякога да изискат от Комитета да представи становище по отношение на други стратегии или въпроси на политиката, отнасящи се до дейността на Банката в страните от АКТБ.
      2.   Работните документи и предложенията, предназначени за Комитета, се подготвят и представят от Банката пред Комитета и наблюдателите. Предложенията подробно представят:

                  а)

                  описание на проекта и значението му за стратегията на страната за развитие, съобразно стратегическите документи на дадена страна;

                  б)

                  целите на развитието, заложени в проекта, включително устойчивостта на планираните мерки;

                  в)

                  цялостната организация на проекта и неговата обосновка;

                  г)

                  разходите по проекта, метода на финансиране и съответните рискове, както и мерките за намаляване на риска, които Банката възнамерява да прилага, когато това е целесъобразно;

                  д)

                  въздействието на проекта в местен, национален и регионален мащаб, основано на разпоредбите в Споразумението за партньорство АКТБ—ЕС, включително частта за околната среда;

                  е)

                  съгласието или становището на Комисията, съгласно член 16, параграф 5 от Регламента относно изпълнението.

            3.   Подробните правила относно техническото изпълнение на проекта и графикът за неговото осъществяване се представят в обобщен вид в приложение към предложението.
      Член 5
      1.   Банката изпраща съответните документи и предложения до членовете на Комитета и техните заместници, както и до Генералния секретариат на Съвета и до ЕСВД най-малко 21 календарни дни преди насрочената дата за заседание.
      При извънредни обстоятелства председателят може да отмени този срок по надлежно мотивирано искане от Банката. Ако обаче член на Комитета уведоми секретариата, че отмяната на срока е недопустима, съответната точка се заличава от дневния ред.
      2.   Членовете на Комитета писмено уведомяват Банката за бележки или искания за допълнителна информация, които имат по отношение на документите, разпространени в съответствие с параграф 1, съгласно определените срокове:

                  а)

                  най-малко пет работни дни преди насрочената за заседанието дата, при условие че изискат писмен отговор от Банката преди заседанието;

                  б)

                  най-малко три работни дни, при условие че изискат устен отговор от Банката в хода на заседанието.

            Не се ограничава правото на членовете на Комитета да получават устни отговори от Банката по повдигнати по време на заседанията въпроси относно документи, разпространени в съответствие с параграф 1.
      3.   По предложение от председателя Комитетът приема дневния ред в началото на заседанието. Всеки член на Комитета може да поиска добавяне на точки в дневния ред, но само за разискване. Предоставената в тази връзка информация може да бъде изложена устно.
      4.   Когато отсъства представител на държава членка, се счита, че той е одобрил внесените документи или представил положително становище, освен в случаите, в които е връчил на председателя на Комитета писмено известие за намерението си да не одобри или да не представи положително становище или когато като извънредна мярка е упълномощил друг представител на държава членка. В случаите, в които се предоставят пълномощни за гласуване или се определят заместници, председателят на Комитета се уведомява предварително по съответния ред.
      Представителят на дадена държава членка може да бъде упълномощен само от един друг представител на държава членка.
      Член 6
      1.   Становището на Комитета може да бъде изискано чрез писмена процедура по инициатива на Банката и при предварителното съгласие на председателя.
      2.   При внасяне на писмено предложение, Банката го внася, придружено от всички придружаващи документи, от значение за него. Ако представител на държава членка не гласува против предложението в рамките на 21 календарни дни след внасянето му, се приема, че е гласувал в подкрепа на предложението.
      3.   Когато член внесе изрично искане за дискусии на заседание на Комитета не по-късно от пет работни дни преди изтичането на срока от 21 календарни дни, посочен параграф 2, предложението се внася на следващото насрочено заседание на Комитета. В извънредни случаи от особено неотложен характер Банката може да поиска председателят да свика извънредно заседание на Комитета съгласно член 2.
      Член 7
      1.   Без да се засяга член 16, параграф 6 от Регламента относно изпълнението, Комитетът може да даде одобрението си или положителното си становище, в зависимост от изричните бележки на Комитета.
      2.   Комитетът може да поиска дадено искане или предложение, което е подложено на преценка, да бъде допълнено по някои аспекти. В такъв случай, искането или предложението могат да бъден внесени повторно в Комитета.
      3.   Становищата на Комитета се изпращат на управителните органи на Банката.
      Член 8
      1.   Под ръководството на председателя секретариатът съставя протокол за най-важните заключения от всяко заседание на Комитета и основните становища, възприети от членовете на Комитета, не по-късно от петнадесет работни дни след датата на заседанието. По същия начин секретариатът води протоколи за становищата и гласуването по писмената процедура. Тези протоколи се изпращат на членовете на Комитета.
      2.   Протоколите се смятат за окончателни, след като бъдат одобрени от Комитета, било то чрез писмена процедура, или на следващо заседание.
      3.   Кореспонденцията, отнасяща се до Комитета, се адресира до секретариата, на вниманието на председателя на Комитета.
      4.   Всички представители и наблюдатели, които присъстват на заседанията на Комитета, спазват изискването за поверителност на работата на Комитета и обсъжданията в него. Документите, свързани с тази работа и обсъждания, се ползват от техните адресати, които носят отговорност за тяхното отговорно пазене и за съблюдаването на поверителния им характер.
      5.   Два пъти годишно Банката, съгласувано с председателя на Комитета, предоставя на Комитета за ЕФР и на подготвителните органи на Съвета обща информация относно прилагането на Инвестиционния механизъм, и по-специално на работна група „АКТБ“, за да се гарантира широка съгласуваност и взаимно допълване на дейностите, финансирани по линия на Европейския фонд за развитие. Това става в съответствие с правилата за поверителност, заложени в член 8, параграф 4.
      Член 9
      1.   Разходите за дейността на Комитета, включително пътните разходи за един представител от всяка държава членка, се поемат от Банката. Освен това, представителят на държавата членка, председателстващ Комитета, има право на възстановяване на пътните разходи, в допълнение към възстановяването на тези разходи за другия представител на същата държава членка, ако има такъв.
      2.   Банката предоставя на Комитета помещения и оборудване, необходими за неговата дейност.
      Член 10
      Всички уведомления, кореспонденция или документи, които следва да се разпространяват съгласно настоящия процедурен правилник, могат да се разпространяват чрез електронна поща или факс машина.

         (1)  Регламент (ЕС) 2015/322 от 2 март 2015 г. относно изпълнението на 11-ия Европейски фонд за развитие (ОВ L 58, 3.3.2015 г., стр. 1)


title: Решение (ЕС) 2016/1946 на Съвета от 15 март 2016 година за подписване и сключване на Споразумение между Европейския съюз и Грузия относно процедурите за сигурност при обмен и защита на класифицирана информация

text:
               8.11.2016

               BG

               Официален вестник на Европейския съюз

               L 300/1

         РЕШЕНИЕ (ЕС) 2016/1946 НА СЪВЕТА
   от 15 март 2016 година
   за подписване и сключване на Споразумение между Европейския съюз и Грузия относно процедурите за сигурност при обмен и защита на класифицирана информация
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 37 от него, и Договора за функционирането на Европейския съюз, и по-специално член 218, параграф 5 и параграф 6, първа алинея от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На заседанието си от 20 януари 2014 г. Съветът реши да упълномощи върховния представител на Съюза по въпросите на външните работи и политиката на сигурност (ВП) да започне преговори съгласно член 37 от Договора за Европейския съюз и в съответствие с процедурата, установена в член 218, параграф 3 от Договора за функционирането на Европейския съюз, за сключването на споразумение между Европейския съюз и Грузия относно сигурността на информацията.

               (2)

               След това упълномощаване ВП договори споразумение с Грузия относно процедурите за сигурност при обмен и защита на класифицирана информация.

               (3)

               Посоченото споразумение следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Грузия относно процедурите за сигурност при обмен и защита на класифицирана информация се одобрява от името на Съюза.
   Текстът на споразумението е приложен към настоящото решение.
   Член 2
   Председателят на Съвета се оправомощава да посочи лицето(ата), упълномощено(и) да подпише(ат) споразумението, с което да бъде обвързан Съюзът.
   Член 3
   Настоящото решение влиза в сила в деня на приемането му.

      Съставено в Брюксел на 15 март 2016 година.

            За Съвета

            Председател

         A.G. KOENDERS


title: 2011/661/ЕС: Решение на Съвета от 3 октомври 2011 година за назначаване на осем членове и десет заместник-членове от Испания в Комитета на регионите

text:
               7.10.2011

               BG

               Официален вестник на Европейския съюз

               L 263/18

         РЕШЕНИЕ НА СЪВЕТА
   от 3 октомври 2011 година
   за назначаване на осем членове и десет заместник-членове от Испания в Комитета на регионите
   (2011/661/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 305 от него,
   като взе предвид предложението на правителството на Испания,
   като има предвид, че:

               (1)

               На 22 декември 2009 г. и на 18 януари 2010 г. Съветът прие Решение 2009/1014/ЕС (1) и Решение 2010/29/ЕС (2) за назначаване на членове и заместник-членове на Комитета на регионите за периода от 26 януари 2010 г. до 25 януари 2015 г.

               (2)

               След изтичането на мандата на г-н Francesc ANTICH I OLIVER, г-н Marcelino IGLESIAS RICOU, г-н Vicente ÁLVAREZ ARECES, г-жа Dolores GOROSTIAGA SAIZ, г-н José María BARREDA FONTES, г-н Guillermo FERNÁNDEZ VARA, г-н Miguel SANZ SESMA и г-н Francisco CAMPS ORTIZ се освободиха осем места за членове на Комитета на регионите. След изтичането на мандата на г-н Alberto GARCÍA CERVIÑO, г-жа Lucía MARTÍN DOMÍNGUEZ, г-н Juan Antonio MORALES RODRÍGUEZ, г-жа Elsa CASAS CABELLO, г-жа Esther MONTERRUBIO VILLAR, г-н Javier VELASCO MANCEBO, г-жа Luisa ARAÚJO CHAMORRO, г-н Antonio GONZÁLEZ TEROL, г-н Alberto CATALÁN HIGUERAS и г-н Rafael RIPOLL NAVARRO се освободиха десет места за заместник-членове на Комитета на регионите,

         ПРИЕ НАСТОЯЩОТО РЕШЕНИЕ:
   Член 1
   Назначават се в Комитета на регионите за остатъка от мандата, а именно до 25 януари 2015 г.:

               а)

               за членове:

                           —

                           г-жа Luisa Fernanda RUDI ÚBEDA, Presidenta del Gobierno de Aragón

                           —

                           г-н Francisco ÁLVAREZ-CASCOS FERNÁNDEZ, Presidente del Principado de Asturias

                           —

                           г-н José Ramón BAUZÁ DÍAZ, Presidente del Gobierno de las Illes Balears

                           —

                           г-н Juan Ignacio DIEGO PALACIOS, Presidente del Gobierno de Cantabria

                           —

                           г-жа Dolores de COSPEDAL GARCÍA, Presidenta de la Junta de Comunidades de Castilla-La Mancha

                           —

                           г-н José Antonio MONAGO TERRAZA, Presidente de la Junta de Extremadura

                           —

                           г-жа María Yolanda BARCINA ANGULO, Presidenta de la Comunidad Foral de Navarra

                           —

                           г-н Alberto FABRA PART, Presidente de la Comunidad Valenciana

                     както и

               б)

               за заместник-членове:

                           —

                           г-н Roberto Pablo BERMÚDEZ DE CASTRO MUR, Consejero de Presidencia del Gobierno de Aragón

                           —

                           г-н José PORTILLA GONZÁLEZ, Viceconsejero de Relaciones Institucionales de la Presidencia del Principado de Asturias

                           —

                           г-н Javier GONZÁLEZ ORTIZ, Consejero de Economía, Hacienda y Seguridad del Gobierno de Canarias

                           —

                           г-жа Cristina MAZAS PÉREZ-OLEAGA, Consejera de Economía, Hacienda y Empleo de la Comunidad Autónoma de Cantabria

                           —

                           г-н Timoteo MARTÍNEZ AGUADO, Viceconsejero de Economía de la Junta de Comunidades de Castilla-La Mancha

                           —

                           г-жа Cristina Elena TENIENTE SÁNCHEZ, Vicepresidenta y Portavoz de la Junta de Extremadura

                           —

                           г-н Borja COROMINAS FISAS, Director General de Asuntos Europeos y Cooperación con el Estado de la Comunidad de Madrid

                           —

                           г-жа Carmen María SANDOVAL SÁNCHEZ, Directora General de la Unión Europea y Relaciones Exteriores de la Región de Murcia

                           —

                           г-н Juan Luis SÁNCHEZ DE MUNIÁIN LACASIA, Consejero de Cultura, Turismo y Relaciones Institucionales de la Comunidad Foral de Navarra

                           —

                           г-жа María Victoria PALAU TÁRREGA, Directora General de Relaciones con la Unión Europea de la Comunidad Valenciana

         Член 2
   Настоящото решение влиза в сила в деня на приемането му.

      Съставено в Люксембург на 3 октомври 2011 година.

            За Съвета

            Председател

         J. FEDAK

      (1)  ОВ L 348, 29.12.2009 г., стр. 22.

      (2)  ОВ L 12, 19.1.2010 г., стр. 11.